Imtella' Mejju 24, 2021 Rapport: Liam Carter Ippubblikat ir-rapport annwali tal-Aġenzija Identity Malta li juri kif matul l-2020 ġew irreġistrati aktar minn 4,100 wild u 3,570 mewt. Il-Kap Eżekuttiv tal-Aġenzija Anton Sevasta nnota l-qabża diġitali li saret sabiex Idenity Malta kompliet tagħti servizz essenzjali f'ċirkostanzi straordinarji. Ir-rapport annwali tal-Aġenzija Identity Malta jixhed il-qabża diġitali u bidla fil-kultura li qed isseħħ fil-gżejjer Maltin b'aktar klijenti jirikorru għas-servizzi online. Fil-fatt ir-rapport annwali għas-sena ta' pandemija wera li t-Taqsima tal-Karta tal-Identità rreġistrat 76,754 talba għall-attivazzjoni tal-kont tal-eID. Dan ifisser żieda ta' aktar minn 31,000 talba meta mqabbel mat-42,649 talba li saru matul is-sena ta' qabel. Ir-rapport annwali juri li matul is-sena li għaddiet Malta rreġistrat 4,155 twelid u 3,570 mewt. B'kollox l-impjegati ta' Identity Malta li jgħoddu ftit aktar minn tlett mija pproċessaw 56,200 ċertifikat tal-istat ċivili waqt li 1,652 ruħ iżżewġu bi 381 kopja tipposponi t-tieġ tagħha minħabba l-pandemija. F'dan il-każ l-aġenzija għażlet li tagħmel tajjeb għar-reġistrazzjoni tad-data l-ġdida. Il-Kap Eżekuttiv tal-Aġenzija, Anton Sevasta, qal li l-miġja diġitali kienet strumentali wkoll biex tassisti l-isforzi tal-pajjiż fil-ġlieda kontra l-covid, fosthom fir-reġistrazzjoni tat-tilqima. Huwa qal li s-servizzi relatati ma' permessi tax-xogħol għall-barranin kważi saru kompletament onlajn. "Nistgħu ngħidu li bħala onlajn hemm fejn nimprovjaw iżda nltaqa' tajjeb. Pereżempju fejn jidħlu permessi tal-barranin għax-xogħol illum tista tgħid morna kompletament onlajn. U l-employers u li aċċetawha kienet waħda mill-iktar affarijiet importanti li ksibna s-sena l-oħra." Sevasta nnota li kien hemm tnaqqis sostanzjali fl-applikazzjonijiet għal tiġdid jew passaporti ġodda biex minn 51,210 passaport li nħarġu fl-2019 niżlu għal 18,834 fl-2020. Semma diversi inizjattivi li ttieħdu matul is-sena li għaddiet, fosthom fl-emendi fil-liġi li daħlu fis-seħħ u għamluha possibbli biex ikun hemm firxa ikbar ta' għażla għal kunjom wara ż-żwieġ u għall-użu tal-ittri bil-Malti fl-ismijiet. Waqt il-preżentazzjoni tar-riżultati, is-Segretarju Parlamentari għaċ-Ċittadinanza u l-Komunitajiet, Alex Muscat, saħaq li din l-aġenzija wieġbet għas-sejħa taċ-ċittadini u tat servizz lil kulħadd minkejja ċ-ċirkostanzi straordinarji. Huwa qal li din l-aġenzija għandha tfassal strateġija ċara bbażata fuq dak li trid tikseb għall-beneffiċju tal-Maltin u l-barranin li jgħixu hawnhekk.